Okresná prokuratúra Michalovce 
Nám. Slobody 3, 071 01 Michalovce 1 	

Sp. zn. : Pv 720/11/8807	Michalovce, 10.2.2012
EEČ : 2-66-28-2012

U Z N E S E N I E

Trestná vec:	obvinený XXXXX  
Prečin:	krádež podľa § 212 odsek 2 písmeno a Trestného zákona číslo 300/2005 Zbierky zákonov v znení zákona číslo 576/2009 Zbierky zákonov

Rozhodol: 	prokurátor Okresnej prokuratúry Michalovce
Rozhodnutie:
Podľa § 216 odsek 1 Trestného poriadku podmienečne zastavujem trestné stíhanie  obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
Skutková veta:
dňa 4.8.2011 v čase o 00.40 h. v obci XXXXX kameňom rozbil sklenú výplň na okne predajne potravín XXXXX, následne cez okno vnikol do samotnej predajne, odkiaľ odcudzil tovar a to 3 krabičky cigariet zn. Paramount a 1 ks fľašu alkoholu zn. Vodka, čím pre poškodené spotrebné družstvo XXXXX spôsobil odcudzením tovaru škodu vo výške 10,59 € a poškodením zariadenia predajne škodu vo výške 36,21 €

Podľa §216 odsek 2 Trestného poriadku je určená skúšobná doba pre jednotlivých obvinených nasledovne: 
1.	XXXXX, dátum narodenia: XXXXX 
16 mesiacov
Z priloženého spisového materialu nevyplýva potreba uložiť obvinenému v skúšobnej dobe obmedzenia v zmysle ustanovenia odseku 4 § 216 Trestného poriadku.
Odôvodnenie:
Uznesením povereného príslušníka PZ, OR PZ v Michalovciach, OO PZ Pavlovce nad Uhom pod č. ORP-1255/PA-MI-2011 zo dňa 04.08.2011 bolo začaté trestné stíhanie a následne uznesením zo dňa 17.08.2011 vznesené obvinenie XXXXX pre prečin krádeže podľa § 212 ods. 2 písm. a) Tr. zákona na vyššie uvedenom skutkovom základe.

Obvinený XXXXX je trestne stíhaný pre prečin krádeže podľa § 212 ods. 2 písm. a) Tr. zákona, za ktorý možno uložiť trest odňatia slobody až na dva roky, teda trest, ktorého horná hranica neprevyšuje 5 rokov.
	
Obvinený sa k trestnému činu priznal, súhlasil s podmienečným zastavením trestného stíhania, doposiaľ nebol nikdy súdne trestaný. Z miesta trvalého bydliska je obvinený hodnotený všeobecne.

Obvinený XXXXX dňa 3.2.2012 prostredníctvom svojej matky v priebehu mediačného konania uhradil splnomocnencovi poškodeného XXXXX škodu v plnom rozsahu, čo je potvrdené výpoveďou matky obvineného XXXXX a doloženým príjmovým pokladničným dokladom (č.l. 5-6 mediačného spisu).

Z týchto dôvodov vzhľadom na osobu obvineného, okolnosti prípadu, závažnosť trestnej činnosti a jej následok, možno takéto rozhodnutie považovať za dostačujúce.
	
Obvinený teda splnil všetky zákonné podmienky uvedené v ust. § 216 ods. 1 Tr. poriadku na podmienečné zastavenie trestného stíhania.
	
Podľa § 216 ods. 1 Tr. por. v konaní o prečine, na ktorý zákon ustanovuje trest odňatia slobody, ktorého horná hranica neprevyšuje päť rokov, môže prokurátor so súhlasom obvineného po vznesení obvinenia do podania obžaloby na návrh policajta alebo aj bez návrhu podmienečne zastaviť trestné stíhanie, ak vyhlási, že spáchal skutok, za ktorý je stíhaný, a nie sú odôvodnené pochybnosti o tom, že jeho vyhlásenie bolo vykonané slobodne, vážne a zrozumiteľne, nahradil škodu, ak bola činom spôsobená, alebo s poškodeným o jej náhrade uzavrel dohodu, alebo urobil iné potrebné opatrenia na jej náhradu a vzhľadom na osobu obvineného s prihliadnutím na jeho doterajší život a na okolnosti prípadu možno  takéto rozhodnutie považovať za dostačujúce.
	
Vzhľadom na uvedené bolo potrebné rozhodnúť tak, ako je to uvedené vo výroku tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

Mgr. Tomáš Župík
prokurátor